কল্লোলের কথা যে কতটা নির্ভুল, তা প্রায় চোখে আঙুল দিয়ে দেখালেন ‘বানিয়ান নেশন’-য়ের কর্ণধার মানি ভাজিপে। ভাইজ্যাগে বড় হওয়া মানি ইলেকট্রিক্যাল ইঞ্জিনিয়ারিং (ওয়ারলেস কমিউনিকেশন)-য়ে যখন ডক্টরেট করছেন আমেরিকার ডেলাওয়ার ইউনিভার্সিটিতে তখনই আলাপ সহপাঠী, আরেক ভারতীয় রাজা মদন গোপালের সঙ্গে। সেটা ২০০২। পাশ করার পর দুজনের পথ দুদিকে চলে যায়। মানি যোগ দেন কোয়ালকম-য়ে, সানদিয়েগোয়। আর রাজা চলে যান সিয়াটেলে। একটা স্টার্টআপ মোবাইল কোম্পানির চাকরি নিয়ে। বছর দশেক পর আবার যোগাযোগ দুজনের। এবং ফোনে। ততদিন মানি ঠিক করে ফেলেছেন, ভারতে ক্রমবর্ধমান ‘ওয়েস্ট ম্যানেজমেন্ট ক্রাইসিস’ নিয়ে কাজ করবেন। চাকরি ছেড়ে দিয়েফিরে যাবেন ভারতে। রাজি হয়ে গেলেন রাজা-ও। দুজনেই ফিরে এলেন হায়দ্রাবাদে। ২০১৩-র জুলাইয়ে তৈরি হয় বানিয়ান নেশন। ‘বিশ্বাস করুন, আমাদের দেশে বর্জ্য পদার্থ জনিত সমস্যা নিবারণের বৃহত্তর উদ্দেশ্য সাধন করতেই এই সিদ্ধান্ত। টাকা রোজগার করাটা লক্ষ্য ছিল না। তেমন হলে তো আমি আমেরিকায় সুখের চাকরি করতে পারতাম। ঝামেলা নেওয়ার দরকার ছিল না। কিন্তু আমার মনে হয়েছে, দেশের এই সমস্যা একা সরকারের পক্ষে সমাধান করা সম্ভব নয়’। বলেছিলেন মানি। প্রতি বছর ভারতে ৬.৭ মিলিয়ন টন রিসাইকেল যোগ্য বর্জ্য পদার্থের উৎপত্তি হয়। যার আনুমানিক মূল্য ১৯,০০০ কোটি টাকা। দেশের মোট জনসংখ্যার যে অর্ধেক মানুষ দুরারোগ্য সব ব্যাধি-তে ভোগেন, তার মূল কারণ এই বর্জ্য পদার্থ। মানি-র ‘বানিয়ান নেশন’ সে অভিশাপ-কে আশীর্বাদে রূপান্তরিত করার আহ্বানে ব্রতী। তেলেঙ্গানা এবং অন্ধ্র দিয়ে শুরু করেছেন। দু-হাজার স্থানীয় জঞ্জাল সাফাইওয়ালাকে নিযুক্ত করেছেন তাঁরা। এবং কাজ এগোচ্ছে অসম্ভব দ্রুত গতিতে। মানি-র দায়িত্ব ‘বিজনেস মডেল’ বানানো এবং তার প্রয়োগ। আর রাজা আনছেন প্রযুক্তিগত উদ্ভাবন। মানি বলছেন, ‘দশ বছর সময় দিন। যেভাবে এগোচ্ছি, ভারত দূষণমুক্ত হবেই’।